Lotery-wenner bedank ná hy miljarde wen | Netwerk24
Lotery-wenner bedank ná hy miljarde wen
Deur Netwerk24 13 Januarie 2018 11:15
Shane Missler saam met sy suster Brianna. Foto: Facebook
Hy gaan sy passie uitleef, sy gesin help en “net so ’n bietjie pret hê”.
’n Amerikaner het die naweek ’n bedrag gelykstaande aan R5,5 miljard in die lotery gewen.
Shane Missler, van Florida, is net 20 jaar oud.
Hy het ook dadelik sy werk bedank by ’n maatskappy wat agtergrondondersoeke na werksoekers doen.
Missler, wat die prys al ’n week gelede gewen het, het Vrydag by die Amerikaanse lotery se kantoor met die wenkaartjie opgedaag. Sy pa en prokureur het hom vergesel.
Hy het besluit om nie die volle bedrag nou te neem nie aangesien dit oor ’n langer tydperk aan hom beskikbaar gemaak sou word. Missler het toe ’n onmiddellike bedrag van $282 miljoen – sowat R3,5 miljard – gevat.
“Ek gaan na my gesin omsien, so ’n bietjie pret hê en die pad na welvaart bou sodat ek ’n nalatenskap tot ver in die toekoms kan bou,” het hy aan die Tampa Bay Times gesê.
Hy het aanvanklik ’n krapkaart gekoop en ’n paar dollar gewen waarmee hy ’n kaartjie vir die Mega Millions-lotery gekoop het. Dis toe dat die balletjies in sy guns val – 28, 30, 39, 59, 70 en 10.
Dié jongste uitbetaling is die vierde grootste boerpot in die Amerikaanse geskiedenis, berig die BBC.
Shane Missler Foto: Facebook
Meer oor: Wenner | Lotery | Miljarde
Lotery moet herbesin oor diere
Geen Lotto-sent meer na diere